'n Bekostigbare bus | Maroela Media
'n Bekostigbare bus
Daar is geen voertuig wat só perfek vir 'n groot gesin werk soos 'n bus nie. Die skuifdeure verhoed dat die kinders hulle verbeel dat hulle paneelkloppers is en oefen op die ander voertuie in 'n parkeerterrein. Daar is gewoonlik in die omgewing van agt sitplekke en 'n billike bagasieruim.
In die jare toet was busse verskriklik stadig. Daarna was hulle sterker, maar baie dors. My pa se 2.5i Microbus het in die omgewing van 7 km/ℓ gegee – maar hy het hom verbeel dat hy Nigel Mansel is. Die nuwer busse trek laat dit klap, én is lig op brandstof. Is daar iets om nié van te hou nie?
Ja… ongelukkig is busse bitter duur om te koop. Behalwe dié een. Die Mercedes-Benz Vito 116 CDI Tourer Pro kos R911 432 nuut. Dié een is egter een jaar oud en kom van die Motus-groep. Dit is waarskynlik 'n ou huurmotor en is beskikbaar teen 'n R400 000 besparing.
Die tweedehandse swaard sny wel na albei kante. 'n Huurmotor word streng in stand gehou. 'n Mens kan argumenteer dat die vinnigste 4 x 4 op aarde 'n Toyota Corolla van Avis is – maar alle grappies op 'n stokkie. Waar huurmotors hard werk, is dit nie altyd waar van 'n bus nie – want mens het gewoonlik jou gesin in die voertuig – en is dan gewoonlik meer versigtig.
Ek het 'n splinternuwe Mercedes-Benz 111 CDI Tourer 'n tydjie gelede onder hande gehad. Dit was 'n voorwielaangedrewe 1.6 diesel met 'n handrat. Oukei, as hy eers aan die gang is – maar ek sal sê dat die 2.2 diesel met 'n outomatiese ratkas stukke beter is!
Daar is egter een kwaal met die gebruikte motor. Hy het twee agterdeure. Een aan elke kant. Dié bus kreun en steun en kraak nou as mens by die oprit uitry, of skuins oor 'n hobbel ry. Vir my persoonlik sal dit mal maak – maar ek dink dit is die natuurlike buigsaamheid van die bakwerk, en dan die plastiekpanele wat teen mekaar vryf.
Ek het onlangs 'n artikel gesê dat ek altyd die beste nuwe voertuig sal aanbeveel wat 'n mens kan bekostig – maar in 'n bus se geval is dit eenvoudig nie altyd moontlik nie. Busse is skrikwekkend duur.
Indien jy in die mark is vir 'n bus – kyk gerus hier wat het Motus in terme van tweedehandse busse te bied.